Тоня Трайкова
Объркан живот

chitanka.info

Объркан живот с аромат на узрели къпини,

на угар, кирпичени къщи и лято по пътя,

по който навярно с теб някога трябва да минем,

защото ще видим по-ясно нещата отвътре.

Опрени до някакъв зид, ще следим маранята,

която отдавна в телата ни бавно прониква,

размазва контура на устните, скрива лицата

и вие ръцете ни, сякаш ще стават реликви.

За дъжд ли ще молиш? Обредът едва ли изисква

да бъдеш гадател по селския прах изпотъпкан.

Огромният кръг е по-силен от нашия смисъл

и трябва пред него да бъдем каквито сме всъщност.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.